Nr. 70112/31.10.2022

**PROIECT DE HOTĂRÂRE**

**privind încadrarea pe zone fiscale a intravilanului municipiului Sfântu Gheorghe**

**Consiliul Local al Municipiului Sfântu Gheorghe, în şedinţă ordinară:**

Având în vedere Referatul de aprobare nr. 70108/31.10.2022 al primarului municipiului Sfântu Gheorghe, dl. Antal Árpád András;

Având în vedere Raportul de specialitate nr. 70111/31.10.2022 al Direcției Urbanism și Direcției Generale de Gospodărire Comunală;

Având în vedere referatele Comsiilor de specialitate ale Consiliului Local al Municipiului Sfântu Gheorghe;

Având în vedere parcurgerea procedurii prevăzute la art. 7 din Legea nr. 52/2003 privind transparenţa decizională în administraţia publică, republicată, cu modificările ulterioare;

În baza prevederilor art. 453, lit. i) a Legii nr. 227/2015 privind Codul Fiscal, cu modificările şi completările ulterioare;

În conformitate cu prevederile art. 129 alin. (2) lit. c, alin. (4) lit. c și alin (14) din OUG nr. 57/2019 privind Codul administrativ, cu modificările şi completările ulterioare;

În temeiul art. 139 alin. (3) lit. e şi art. 196 alin. (1) lit. a din OUG 57/2019 privind Codul administrativ, cu modificările şi completările ulterioare.

**HOTĂRĂŞTE**

**ART. 1.** – Se aprobă încadrarea pe zone fiscale a intravilanului municipiului Sfântu Gheorghe, în patru zone fiscale: zona A, zona B, zona C și zona D, potrivit anexei la prezenta hotărâre, din care face parte integrantă.

**ART. 2.** – Se aprobă încadrarea satelor aparținătoare municipiului Sfântu Gheorghe, de rangul V, Chilieni și Coșeni în zona A.

**ART. 3.** – Prezenta hotărâre se aplică începând cu data de 01.01.2023.

**ART. 4.** – La data intrării în vigoare a prezentei hotărâri, Hotărârea Consiliului Local nr. 350/2019 privind încadrarea pe zone fiscale a intravilanului municipiului Sfântu Gheorghe se abrogă.

**ART. 5.** – Cu ducerea la îndeplinire a prezentei hotărâri se încredințează Direcția Generală Economică și Finanțe Publice Municipale din cadrul Primăriei municipiului Sfântu Gheorghe.

Sfântu Gheorghe, la \_\_\_\_\_\_\_\_\_\_\_\_\_ 2022

**PREȘEDINTE DE ȘEDINȚĂ,**

## Nr. înreg. 70108 /31.10.2022

**REFERAT DE APROBARE**

**privind încadrarea pe zone fiscale a intravilanului municipiului Sfântu Gheorghe**

Intravilanul Municipiului Sfântu Gheorghe este delimitat pe patru zone fiscal (zona A, zona B, zona C, zona D), delimitare pe baza căreia sunt calculate unele taxe și impozite aplicate în municipiu. La delimitarea acestor zone s-a ținut cont de factori și caracteristici care fac posibilă diferențierea amplasamentelor imobilelor, în așa fel încât, la stabilirea impozitelor și taxelor să se ia în considerare avantajele/dezavantajele condițiilor de trai și/sau de funcționare rezultate.

De la data adoptării HCL 350/2019 privind încadrarea pe zone fiscale a intravilanului Municipiului Sfântu Gheorghe au intervenit unele schimbări care influențează incadrarea stabilită în sfârșitul anului 2019. Unele străzi s-au modernizat, în alte zone s-a deteriorat infrastructura străzii sau trotuarului, s-au înființat noi trasee de transport comun, s-au format străzi noi, se va redirija traficul din cauza unor lucrări, etc. În plus propunem evidențierea la punctare a lipsei trotuarului utilizabil în unele străzi prin reducerea punctajului în cazul acestora.

Prin prezenta propunem modificarea încadrării pe zonele fiscale a intravilanului conform tabelului anexat.

Conform acestei propuneri se schimbă încadrarea următoarelor străzi:

* Str. Albert Álmos
* Str. Andrei Șaguna
* Str. Bányai János
* Str. Bartalis Ferenc
* Str. Borvíz
* Aleea Căminului (de la 15-pînă la ultimul număr impar; de la nr .8-până la ultimul număr par -case particulare)
* Calea Braşovului, DN 12 (de la limita actuală a intravilanului municipiului până la limita teritoriului administrativ spre BV)
* Str. Cerbului
* Str. Ciucului (tronsonul între str. Lunca Oltului şi limita UAT Sfântu Gheorghe; de la nr. 151 până la ultimul nr. impar; de la nr. 140 până la ultimul nr. par)
* Str. Constructorilor
* Str. Crângului
* Str. Császár Bálint
* Str. Daliei
* Str. Dealului
* Str. Digului
* Str. Erege
* Str. Gaál Sándor
* Str. Jókai Mór (de la nr. 77 - până la capăt)
* Str. Liliacului
* Aleea Hărniciei
* Str. Irinyi János
* Str. Lt. Păiș David
* Str. Lunca Oltului
* Str. Malomgát
* Str. Moldovan Nicolae
* Str. Nicolae Grigorescu
* Str. Oltului (nr. 71, 73; nr. 42 bl. 4 sc. C-D, nr. 44 bl. 3 sc. A-B, nr. 46 bl. 1 sc. C-D, nr. 48 bl. 1 sc. A-B, nr. 50 bl. 2 sc. A-D, nr. 52 bl. 4 sc. A-B, nr. 54 bl. 4 sc. F, nr. 56 bl. 4 sc. G; 74A; 74-82)
* Str. Puskás Tivadar
* Str. Rozelor
* Str. Salcâmilor (nr. 1A, 1-59; nr. 2-50 (tronsonul între str. Stadionului şi str. Ghioceilor))
* Str. Soarelui
* Str. Táncsics Mihály
* Str. Viitorului
* Str. Voican

În temeiul art. 129 alin. (2) lit. c., alin (4) lit. c. și alin (14) din OUG nr. 57/2019 privind Codul administrativ, propun spre dezbatere şi aprobare proiectul de hotărâre nr. 70112/2022

PRIMAR,

ANTAL ÁRPÁD – ANDRÁS

## Nr. înreg. 70111 /31.10.2022

**RAPORT DE SPECIALITATE**

**privind încadrarea pe zone fiscale a intravilanului municipiului Sfântu Gheorghe**

Intravilanul Municipiului Sfântu Gheorghe este delimitat pe patru zone fiscale (zona A, zona B, zona C, zona D). Încadrarea în una din cele patru zone s-a făcut având la bază criterii privind poziția străzii față de centrul municipiului sau față de zonele industriale, asigurarea serviciilor publice privind canalizarea menajeră și pluvială, iluminatul stradal, transportul în comun, starea infrastructurii de circulație, siguranța publică.

Având în vedere schimbările intervenite în unele zone față de încadrarea stabilită la sfârșitul anului 2019, aprobată prin HCL 350/2019 privind încadrarea în zone fiscale a intravilanului municipiului Sfântu Gheorghe, privind asigurarea serviciilor publice (unele străzi s-au modernizat, s-au înființat noi trasee de transport comun, etc);

Luându-se în considerare starea actuală a infrastructurii de circulație (carosabil și trotoare), precum și disconfortul creat pe strazile unde traficul este sau va fi redirijat din cauza lucrărilor la drum;

Luând în considerare necesitatea încadrării în zone fiscale și a noilor străzi, inclusiv a celor ce se vor înființa în cursul anului fiscal;

Având în vedere cele de mai sus, propunem aprobarea Hotărârii privind încadrarea pe zone fiscale a intravilanului municipiului Sfântu Gheorghe în forma propusă.

DIRECȚIA URBANISM DIRECȚIA GENERALĂ

DE GOSPODĂRIRE COMUNALĂ

Arhitect șef, Director general,

**Berszán Ruxandra Carmen Biró László**